इसी तरह बोहागबिहू यहां के सामाजिक-सांस्कृतिक पर्व से कुछ अधिक और अलग है। बोहागबिहू के सात दिन माने गए हैं, पर चलता वह पूरे बैशाख भर है। लोगों का मानना है कि बिहू पक्षी कोई अलग नहीं, केतकी ही है। गोहाली की सफाई की जाती है। धूप जलाकर गोहाली को सुगंधित किया जाता है। पशुओं को नई-नई रस्सियों से बांधा जाता है। घर में त्योहार के उपलक्ष्य में विशेष रूप से बनाई गई मिठाई का एक हिस्सा पशुओं को भी मिलता है। दोपहर तक हाट-बाजार वाले स्थान पर गांव के युवक और युवतियां भी जुट जाते हैं। दिसांगमुख का बिहू तो दूर तक प्रसिद्ध है। बड़े ही मादक सुरों में बिहू का मंगलाचरण शुरु होता है :